יהואש (סופר)

יהואַש הוא שם העט של שלמה בלומגאַרטן (בכתיב יידי: בלומגאַרטען; 16 בספטמבר 1872, פולין הקונגרסאית – 10 בינואר 1927, הברונקס, ניו יורק), היה סופר ומשורר יהודי, אשר כתב יידיש. כתב בכתבי-עת רבים ביידיש, ותירגם טקסטים רבים משפות שונות. אחת מיצירותיו החשובות ביותר הוא תרגומו של התנ"ך ליידיש, הידוע בשם "תרגום יהואש" ("תּרגום פֿון יהואש").

קורות חיים
נולד בוורשבלוב (כיום בליטא) שבפלך סובאלק, בפולין הקונגרסאית. אביו נמנה עם חובבי ציון ואמו הייתה בעלת חנות לכלי בית. מגיל ארבע למד ב"חדר". בגיל 13 החל בלימודי שפות זרות וספרות. בצעירותו שימש כמורה פרטי לעברית.

ב-1890 היגר לארצות הברית והשתקע בניו יורק. במשך עשר שנים היה איש עסקים ובשנת 1900 התאשפז בסנטוריום בדנוור לצורך החלמה ממחלת השחפת. בתקופת שהותו שם עסק בכתיבה. תרגם יצירות משפות שונות ליידיש, ביניהם את שירת "היאותה" של המשורר האמריקני הנרי וודסוורת' לונגפלו. בשנת 1911 הוציא לאור, בשיתוף עם צ'ארלס (חיים) ספיבק, מנהל הסנטוריום, מילון של מילים מלשון-קודש המצויות ביידיש.

ב-1910, הוציא לאור תרגום יידישאי לישעיה, רות, איוב, דברי הימים ואיכה. התרגום, שנועד להיות מילולי ומדעי כאחד, היה למשימת חייו של יהואש.

בשנת 1914 עלה עם משפחתו לארץ ישראל. לאחר פרוץ מלחמת העולם הראשונה, עזב את הארץ עם משפחתו, בשל החשש למצבם של נתינים זרים תחת שלטונם של העות'מאנים. את רשמי שהותו כתב והפיץ בשלושה כרכים בשם "מניו יורק ועד רחובות וחזרה". התקציר תורגם מאוחר יותר לאנגלית בשם "The Feet of the Messenger" והופיע ב-1923. יצירתו פורסמה בעשרה כרכים בשנים 1920-21. 

ב-1922 החל בהדפסת פרקים מתוך תרגומו לירמיהו ביומון היידשאי דער תעג. בין השנים 1926 ו-1936 יצא לאור התרגום המלא בשמונה כרכים, שנים מהם בחיי המחבר והשאר לאחר מותו ב-1927.

יהואש נפטר בפתאומיות בביתו והותיר אחריו את רעייתו, פלורה, ובתו, חווה.

הבת נישאה למו"ל בן דבורקין בניו יורק. השניים עלו לישראל ב-1967 והשתקעו ברחובות. לזוג נולד בן יחיד.

אוסף על שמו שמור בספרייה הלאומית.

יצירתו שתורגמה לעברית
במארג (תרגם: שלמה שנהוד), ירושלים, 1957.
מניו יורק ועד רחובות וחזרה: רשמי מסע? (תרגמה: ציפורה בן אביגדור), הוצאת טברסקי, 1949.
על נהרות: אנתולוגיה של שירת יידיש, ובתוכה משירי יהואש (תרגם: שמשון מלצר), ירושלים, 1956.
שירים (תרגם: אידל פרסמן), מוסד ביאליק, 1957.

אזכורים בתרבות
סיפורו של דן צלקה, "יהואש ורוכבי המרכבה השמיימית" (1998), מספר על מפגש עם איש שתרגם את התנ"ך ליידיש.

קישורים חיצוניים

 
 'בלומגרטן, שלמה בן כלב („יהואש”)', בתוך: דב ליפץ (מרכז המערכת), נתן גורן [ואחרים] (מערכת), יהדות ליטא, כרך ג, ספר א: "אישים", תל אביב: עם הספר, תשכ"ז, עמ' 120 (, תמונה 1318).
 תּורה נבֿיאים וּכתובֿים - תּרגום ייִדיש פֿון יהואש, באתר "העולם היידי" של אוניברסיטת חיפה
 הירשע-דוד כ"ץ, למי און למאי תרגום יהואש? וועג: אַן איגרתל פון ווילנע..., אלגעמיינעם זשורנאל, 31 באוקטובר 2007 
 באיזו שפה מדבר הים? - סרטון קצר בעקבות ביקורו של יהואש בארץ ישראל.
 
  יהואש : זיכרון אלבום צום שלשים טרויער אוונט, ניו יורק, 1927

הערות שוליים

משוררים יהודים אמריקאים
משוררים כותבי יידיש
סופרים יהודים אמריקאים
סופרים כותבי יידיש
מילונאי יידיש
מתרגמי התנ"ך
מתרגמים יהודים אמריקאים
מתרגמים ליידיש
מתרגמים מעברית ליידיש
סופרי יידיש הידועים בשם עט
חולי שחפת
ילידי 1872
נפטרים ב-1927